Dr. Bina Nir

The Department of Communication

Director, Honors B.A Program

The Academic College of Emek Yezrael, Israel

E-mail: binan@yvc.ac.il

**אושר וסבל**

**תקציר**

רבים מבני תרבות המערב רואים באושר את ניגודו של הסבל. כלומר, השאיפה לאושר רב יותר מלווה בשאיפה לצמצום הסבל. תפיסה זו נובעת, בין השאר, מהמיתוס המכונן של סיפור גן העדן, הנמצא בבסיס התרבות. גן העדן הוא מיתוס מרכזי ביהדות ובנצרות. הוא מייצג נוסטלגיה לעבר, לשפע ולאושר ומבטא חיים של הרמוניה והיעדר סבל אך ללא כל מודעות עצמית (פרום, 1975). עם הגירוש מגן העדן מופיע הסבל כעונש והאדם הופך למודע יותר ואנושי יותר, סובל ומתגעגע לגן העדן בו שרר האושר האולטימטיבי. גן העדן אינו מייצג רק את מקום וזמן הגירוש הוא גם היעד הפתוח לכלל הצדיקים לאחר מותם. האושר נטול הסבל נמצא במצב הבראשיתי עד רגע הנפילה, שבעקבותיו גורלו של האדם רצוף סבל, ומובטח לאחרית הימים.

הנצרות לימדה אותנו שכדי להיות מאושר בזמן T2 עלינו לסבול בזמן T1. "אַשְׁרֵי עֲנִיֵּי הָרוּחַ, כִּי לָהֶם מַלְכוּת הַשָּׁמַיִם. אַשְׁרֵי הָאֲבֵלִים, כִּי הֵם יְנֻחָמוּ [...] שִׂמְחוּ וְגִילוּ, כִּי שְׂכַרְכֶם רַב בַּשָּׁמַיִם" (מתי ה, 3-11). בנצרות, התקווה לאושר העתידי קשורה באמונה באחרית הימים – "באחרית הימים ייפול האור מלמעלה אל תוך חיינו [...] הבשורה הנוצרית [...] מבשרת בביטחון ובנחמה את התקווה לאור הזה [...] אנו חיים כאן ועכשיו בהטרמה של אחרית הימים" (בארת 2004, 197-196). האושר הוא נוסטלגיה לזמן עבר או געגוע לעתיד לבוא ומכאן נובע גם הסבל שבגעגוע ובצפייה לאושר הנעדר בעצם החיים כאן ועכשיו. אלפי שנים הוצגו ההנאה, האושר וההימנעות מהסבל והצער כמניעיה של כל פעולה.

במאמר זה נבקש לפרק את הקשר הנמצא בבסיס המיתוס המערבי הגורס כי אושר הוא העדרו של הסבל או צמצומו. האושר, איננו ניגודו של הסבל ולעולם יופיעו השניים יחדיו. אין זמן שאפשר לזהות בו אושר נטול סבל. האושר והסבל אחים תאומים כפי שמכנה אותם ניטשה (ניטשה 1986, 221). הם מופיעים יחד, ושניהם תוצרי לוואי של חיוב החיים והפעילות שבהם. הפחד מפני הסבל הוא הפחד מהחיים עצמם. האושר הוא חיובם של החיים על אף כל מה שקורה בהם, מצוקות, קשיים, לבטים ואפילו פורענויות (לוריא, 2002). השאיפה לאושר רב יותר, המלווה בשאיפה לצמצום הסבל, מלכתחילה אין לה סיכוי להתגשם (ניטשה 1986, 478). אצל ניטשה היכולת להיות מאושר מגלמת יכולת לרצות בחיים באופן מוחלט, וכדברי ויטגנשטיין "כדי להיות באושר עלי להיות בהסכמה עם העולם הזה וזה משמעו של 'להיות מאושר'" (Wittgenstein 1980, 78).

הפחד מפני הסבל הוא אי ההסכמה לחיים עצמם, וצמצומם הוא למעשה מניעתו של אושר הקשור למשמעות, עשייה, אותנטיות, יצירה, אהבה, חיים בקהילה וכל מגוון הפעילויות שבהן החוויה קשורה לאושר ולסבל השזורים בחוויית החיים עצמם.

**key words:**

**אושר, סבל, חיוב החיים, פחד, מיתוס גן עדן**

**ביבליוגרפיה**

בארת, קרל. 2004: יסודות הדוגמטיקה הנוצרית. תרגום מגרמנית: הכהן, ר. תל אביב: רסלינג.

לוריא, יובל. 2002: בעקבות משמעות החיים – מסע פילוסופי. אוניברסיטת חיפה, ספריית מעריב.

פרום, אריך. 1975: והייתם כאלוהים. ירושלים: הוצאת א' רובינשטין.

ניטשה, פרידריך. 1986: הרצון לעוצמה. תרגום: ישראל אלדד. ירושלים ותל-אביב: הוצאת שוקן.

Wittgenstein, Ludwig. 1980: Cultur and Value, ed. G.H. von Wright, trans. Peter Winch, Basil Blackwell, Oxford. 78